Worcester F 80 Distinctiones

49 Deo debet homo credere

Deo debet homo credere quia summe verax,

/fol. 228rb/

Rom. 3[:4]: *Deus autem verax, omnis homo mendax*. Item dicitur Deus veritatis, Psal [30:6]: *Redemisti me, Domine Deus veritatis*. Ideo sibi credendi est, Joan. 14[:1]: *Creditis in Deum, et in me credite*. Sed heu quia Deut. 9[:23] dicitur *Contempsistis imperium Domini, et non credidisti ei.*

¶ Secundo debet homo Deum diligere quia summe bonus, Luc. 18[:19]: *Nemo bonus nisi solus Deus*. Ideo Deut. 6[:5]: *Diliges Dominum Deum tuum*. [1] Joan. 4[:19]: *Nos ergo diligamus Deum, quoniam* ipse *prior dilexit [nos]*. Sed heu quia Psal. [77:36]: Multi *dilexerunt eum in ore suo*, sed *lingua sua mentiti sunt ei*.

¶ Tercio debet homo in Deum sperare quia potens et beneficus est, Psal. [94:3]: *Quoniam Deus magnus*. Ideo dicitur Deus maiestatis, Psal. [61:8]: *In Deo salutare meum et gloria [mea]*. Sed heu quia Psal. [77:22]: *Non crediderunt in Deo, nec sperauerunt in salutari [eius]*.

¶ Quarto debet homo Deo obedire quia summus et iustus, Psal. [104:7]: *Ipse Dominus Deus noster*. Nos autem, ideo dicitur Deus vlcionum, propterea Act. 5[:29] dicitur *Oportet obedire Deo magis quam hominibus*. Sed heu quia hodie Psal. [77:10]: *Non custodierunt testamentum Dei, et in lege eius noluerunt ambulare*.

¶ Quinto debet Deum imitare quia factor et pater, Joan. 8[:41]: *Vnum patrem habemus Deum*. Et [Deut. 32:6]: *Numquid non ipse est pater tuus*. Ideo dicitur *Deus omnium*, Eccli. 36[:1]: *Miserere nostri Deus [omnium].* Si igitur honorificum est imitari bonum patrem, multo magis imitari Deum, Eph. 5[:1]: *Estote imitatores Dei, sicut filii* Dei. Sed heu quia Deut. 32[:18]: *Deum qui te genuit derelinquisti*.

¶ Sexto debet homo Deum sequi quia vera lux et ductor bonus, [1] Joan. 1[:5]: *Deus lux est, et tenebre in eo non sunt*. Propter quod dicitur *Deus scientiarum Dominus*, [1] Reg. 2[:3]. Si ergo viatores sequentur libenter hominem ducem et nos debemus sequi Deum, [3] Reg. 18[:21]: *Si Dominus est Deus, sequimini eum*. Sed heu multi sunt [Job 21:14]: *Qui dixerunt Deo: Recede a nobis, scientiam viarum tuarum nolumus*.

¶ Septimo debet homo propter Deum pati quia saluator fidelissimus, Ysai. 12[:2]: *Ecce Deus saluator meus*. Iccirco vocatur Deus salutis. Si ergo pro salute corpus patitur, homo multo magis propter Deum, Eccli. 2[:3]: *Sustine sustentaciones Dei: coniungere Deo, et sustine, ut crescat in nouissimo vita tua*. Psal. [43:22]: *Propter te mortificamur tota die*. Sed heu quia multi sunt qui nolunt pati pro Deo quicquam. Sed tamen paciuntur pro mundo. Similes meretrici que ad verba mariti clamat non tamen ad opprobria adulterii. Ista possunt aptari septem virtutibus.